
Nr. 6.245 din 18 noiembrie 2021
RAPORT DE SPECIALITATE
la proiectul de hotărâre privind stabilirea
domeniilor serviciilor publice și a locurilor în care contravenienții persoane fizice vor presta activități în folosul comunității
Cadrul legal pentru prestarea unei activități în folosul comunității este reprezentat de Ordonanța Guvernului  nr. 55/2002 privind regimul juridic al sancțiunilor prestării unei activități în folosul comunității, cu modificările și completările ulterioare.

Ȋn conformitate cu art. 2 din Ordonanța Guvernului nr. 55/2002 ,,Activitatea în folosul comunității se prestează în domeniul serviciilor publice, pentru întreținerea locurilor de agrement, a parcurilor și a drumurilor, păstrarea curățeniei și igienizarea localităților, desfășurarea de activități în folosul căminelor pentru copii și bătrâni, al orfelinatelor, creșelor, grădinițelor, școlilor, spitalelor și al altor așezăminte social-culturale’’.

Art. 16 al Ordonanței Guvernului nr. 55/2002 prevede faptul că, prin hotărâre, Consiliul local stabilește, domeniile serviciilor publice și locurile în care contravenienții vor presta activități în folosul comunității.

Ordonanța Guvernului nr. 2/2001 privind regimul juridic al contravențiilor prevede la art. 9, alin. (3) : ,,În cazul în care contravenientul persoană fizică nu a achitat amenda în termen de 30 de zile de la rămânerea definitivă a sancțiunii și nu există posibilitatea executării silite, organul de specialitate al unității administrativ – teritoriale în a cărui rază teritorială domiciliază contravenientul va sesiza instanța judecătorească în a cărei circumscripție domiciliază acesta, în vederea înlocuirii amenzii cu sancțiunea obligării contravenientului la prestarea unei activități în folosul comunității, ținându-se seama de partea din amendă care a fost achitată.’’


Având în vedere schimbarea legislației în materie contravențională prin decizii ale Curții Constituționale, în baza cărora instanțele de judecată au dispus transformarea amenzilor contravenționale neachitate și fără posibilitate de a fi executate silit în prestarea de activități în folosul comunității, prin emiterea de mandate de executare, se impune aprobarea unor reglementări domeniilor serviciilor publice și a locurilor în care contravenienții persoane fizice vor presta activități în folosul comunității.


Sancțiunea prestării unei activități în folosul comunității se aplică numai contravenienților persoane fizice și se execută după programul de muncă ori, după caz, programul școlar al contravenientului, pe o durată cuprinsă între 50 de ore și 300 de ore, de maximum 3 ore pe zi, iar în zilele nelucrătoare de 6–8 ore pe zi.


În cazul în care contravenientul are posibilitatea să execute sancțiunea în fiecare zi din cursul săptămânii, iar autoritățile publice locale, prin persoanele împuternicite, pot asigura supravegherea activității contravenientului, durata maximă de lucru nu poate depăși 8 ore pe zi.

Conform Ordonanței Guvernului nr. 55/2002 privind regimul juridic al sancțiunilor prestării unei activități în folosul comunității, cu modificările și completările ulterioare, o copie a dispozitivului hotărârii, însoțită de mandatul de executare, se comunică de către instanța de judecată în a cărei circumscripție a fost săvârșită contravenția primarului unității administrativ teritoriale în a cărei rază teritorială își are domiciliul sau reședința contravenientul precum și acestuia.

Primarul comunei Vulcana-Băi are obligația să aducă la îndeplinire mandatul de executare.

În executarea mandatului primarul comunei Vulcana-Băi stabilește de îndată conținutul activității ce urmează să fie prestată de contravenient, condițiile în care acesta execută sancțiunea, precum și programul de lucru.

Supravegherea executării sancțiunii prestării unei activități în folosul comunității se asigură de către primar, prin persoane împuternicite în acest sens, cu sprijinul unității de poliție, în raza căreia se execută sancțiunea.
Repartizarea sarcinilor și coordonarea acțiunilor întreprinse de persoanele împuternicite de primar, precum și modalitățile de acordare a sprijinului de către unitățile de poliție în vederea supravegherii executării sancțiunii se realizează în baza unui program de supraveghere și control întocmit de către primarul comunei Vulcana-Băi.
Pe baza dispozitivului hotărârii judecătorești privind înlocuirii amenzii cu sancțiunea obligării contravenientului la prestarea unei activități în folosul comunității, a mandatului de executare și a confirmării executării integrale a sancțiunii compartimentul de specialitate va opera stingerea obligațiilor fiscal, reprezentând amenzile pentru care contravenienții au prestat munca în folosul comunității.
Având în vedere cele menționate mai sus, propunem spre analiză și aprobare prezentul proiect de hotărâre.
Compartimentul Administrare fiscală și controlul comercial,
Georgiana FĂȘIE

